18/09/2012 | Administración LocalMunicipal
Porto do Son
Aprobación definitiva da modificación da Ordenanza fiscal reguladora do imposto sobre bens inmobles

ANUNCIO Ao abeiro do disposto no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro da modificación da Ordenanza fiscal reguladora do imposto sobre bens inmobles, unha vez que se elevou a definitivo o acordo de aprobación inicial, e que é do seguinte teor literal: “EXPOSICIÓN DE MOTIVOS O motivo da modificación da ordenanza fiscal do IBI é, en primeiro lugar, adaptar os tipos de gravame regulados nela ás disposicións do Real decreto-lei 20/2011, do 20 de decembro, de medidas urxentes en materia orzamentaria, tributaria e financeira e para a corrección do déficit público. Así, o artigo 8 na súa letra a) establece un incremento dos tipos de gravame do imposto para bens urbanos, en función do ano de aprobación da última ponencia de valores. O suposto que é de aplicación ao Concello de Porto do Son é a letra a): “(…) municipios que fosen obxecto dun procedemento de valoración colectiva de carácter xeral para bens inmobles urbanos como consecuencia dunha ponencia de valores total aprobada con anterioridade ao ano 2002 (…)”. Para este caso, o incremento do tipo de gravame previsto é do 10 por 100, cun límite mínimo para o 2012 en 0,5 e para o 2013 en 0,6. Tendo en conta que o tipo de gravame vixente para o exercicio 2011 era de 0,4 por 100, procede aplicar os tipos mínimos. Asemade, no apartado 1 do Plan de axuste aprobado por acordo plenario do 30.03.2012 establécese como medida para incrementar ingresos a modificación dos tipos de gravame do imposto en relación aos bens inmobles de naturaza rústica (ata un 0,4%) e os de características especiais (ata un 1%). Na modificación proposta hai unha variación con respecto da medida establecida no Plan de axuste, e é que se aplicará para os bens inmobles de características especiais o tipo de gravame máximo do 1,3%, que é compatible co compromiso adquirido. A modificación da ordenanza terá plena aplicación a partir do exercicio 2014 en relación aos bens inmobles de naturaza urbana, xa que, durante os anos 2012 e 2013, é de aplicación preferente o artigo do RDL 20/2011, do 20 de decembro, polo principio de xerarquía normativa. PROPOSTA DE MODIFICACIÓN Artigo 13.º.–Tipo de gravame. Os tipos de gravame aplicables neste municipio, sen prexuízo do réxime transitorio previsto para os anos 2012 e 2013 no Real decreto-lei 20/2011, do 20 de decembro, de medidas urxentes en materia orzamentaria, tributaria e financeira para a corrección do déficit público, son os seguintes: a) Bens inmobles de natureza urbana: 0,5%. b) Bens inmobles de natureza rústica: 0,4%. c) Bens inmobles de características especiais: 1,3%”. Contra o presente acordo poderá interporse polos interesados recurso contencioso- administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o seguinte ao de publicación deste anuncio, de conformidade co disposto no artigo 49 da Lei 29/1998, do 13 de xullo, reguladora da xurisdición contencioso-administrativa. Porto do Son, 5 de setembro de 2012. O alcalde-presidente Asdo.: José Luis Oujo Pouso